Der var et betydeligt dansk aftryk, da verdens bedste restauranter i dag blev kåret ved en gallaaften i Singapore.

Konkurrencen hedder egentlig Worlds 50 Best Restaurants, og det var da også de 50 bedste, der fik opmærksomheden i dag - men faktisk har det store dommerpanel rangeret verdens 120 bedste restauranter i år.

Restaurant Noma og Geranium i København løber naturligt med størstedelen af opmærksomheden herhjemme, da de blev henholdsvis nummer to og nummer fem i verden.

Men også fire andre københavnske restauranter er kommet med placeringer længere nede på listen.

Det bringer København som by op i den absolutte gastronomiske verdensliga. Kun Paris, New York og Tokyo slår den danske hovedstad. De har alle syv restauranter på listen.